Document ID: /roh_data/filtered/fineweb-2-filterrobots_roh.jsonl.gz/41349

Communicaziuns a las medias & Actualitads
La SRG SSR reorganisescha sia producziun e creescha in center da cumpetenza digital
Il cussegl d’administraziun da la SRG SSR ha l'intenziun da transferir il persunal ed ils meds da producziun da la tpc AG sin il 1. da schaner 2020 en l’unitad d’interpresa SRF. Ultra da quai vul el crear in center da cumpetenza per l’infrastructura ed ils servetschs dad IT, la producziun digitala e la distribuziun che vegn manà da la societad affiliada Swiss TXT AG. La reorganisaziun da quests servetschs centrals fa part dal program da refurma e da respargn current e pussibilitescha ensemen cun autras mesiras da spargnar diesch milliuns francs ad onn. La realisaziun succeda cun resalva d’ina procedura da consultaziun.
Resultat annual equilibrà 2018 da la SRG SSR
La SSR concluda l’onn 2018 cun in resultat annual stabil da 6,8 milliuns francs. Quai malgrà las entradas reducidas da las taxas da recepziun e las entradas commerzialas vinavant regressivas. A medem temp èn creschidas las expensas per il program e la producziun – quai surtut pervi d’occurrenzas grondas da sport. Il 2018 è la SSR stada occupada cumplainamain cun la votaziun «No Billag» e la lantschada d’in program da respargn e da reinvestiziun.
«Die Anderen – Les autres – Gli altri – Ils auters» – ina contribuziun da las unitads d'interpresa da la SSR contribuescha a la coesiun
Ils quatter cussegls dal public da la SSR (SRG.D, RTSR, CORSI, SRG.R) han examinà cuminaivlamain l'emissiun «Die Anderen – Les autres – Gli altri – Ils auters» da SRF, RTS, RSI, RTR. La rubrica possia promover la chapientscha tranter las regiuns linguisticas – quai è il facit dals cussegls dal public.
International Public Media Conference (IPMC) – co vesa ora l'avegnir da las medias publicas?
Ils 4 da mars 2019, in onn suenter che l'iniziativa No Billag è vegnida refusada, ha lieu a Berna l'emprima International Public Media Conference (IPMC). Averta vegn ella da la nova ministra da medias cussegliera federala Simonetta Sommaruga. La conferenza vegn organisada communablamain da la Societad svizra da radio e televisiun (SRG SSR), da l'Uffizi federal da communicaziun (UFCOM), da la Cumissiun federala da las medias (CUFEM) e da la Societad svizra per las scienzas da la communicaziun e dals meds da massa (SSCM). Durant in di sa barattan referentas e referents renumads e persunas interessadas da la Svizra e da l'exteriur davart l'avegnir da las medias publicas audiovisualas e lur rolla en la societad.
«Dataland»: ina saira tematica naziunala davart l'intelligenza artifiziala e big data
Mesemna, ils 21 da november deditgeschan ils programs da televisiun naziunals da la SSR in'emissiun speziala als temas intelligenza artifiziala e big data. Las quatter staziuns da televisiun RTS, SRF, RSI e RTR emettan in film documentar, intervistas cun expertas ed experts, reportaschas ed ina retschertga d'opiniun davart ina problematica che pertutga tut las Svizras e tut ils Svizzers: en in'emissiun en directa da passa trais uras a partir da las 20.10.
Nathalie Wappler daventa directura da SRF
Il cussegl d'administraziun da la SRG SSR è suandà unanimamain la proposta da la suprastanza regiunala da la SRG Deutschschweiz ed ha elegì Nathalie Wappler sco nova directura da SRF a chaschun da sia sesida dals 5 da november. La directura da program dal Mitteldeutscher Rundfunk MDR surpiglia sia nova funcziun la primavaira 2019.
La SSR avra ses archivs en instituziuns culturalas
La SSR dat ils 27 d'october, il Di mundial dal patrimoni audiovisual da l'Unesco, il culp da partenza per avrir ses archivs – quai fa ella ensemen cun la Fonoteca naziunala svizra (Uffizi federal da cultura) e Memoriav, l'Associaziun per il mantegniment da la memoria audiovisuala da la Svizra. Duas milliuns uras Svizra per guardar e tadlar.
Larissa M. Bieler daventa directura da SWI swissinfo.ch
La Grischuna Larissa M. Bieler surpiglia per il 1. d'october 2018 sper sia incumbensa actuala da schefredactura da SWI swissinfo.ch er la direcziun da SWI a Berna.
Il cussegl d'administraziun da la SSR beneventa il transferiment d'ina part da las redacziuns da radio SRF da Berna a Turitg
Il cussegl d'administraziun da la SSR ha approvà en sia seduta dad oz in transferiment parzial da las redacziuns da radio SRF da Berna a Turitg. Las totalmain 170 plazzas da lavur duain – cun resalva da la procedura da consultaziun – vegnir transferidas a partir da la fin dal 2020. La SSR vegn a rinforzar sia preschientscha a Berna cun novs projects ed ad accelerar vinavant la digitalisaziun. A medem temp reducescha ella las surfatschas d'immobiglias.
Distributur global american per «Amur senza fin»
Il distributur global american Cinema Management Group (CMG) da Los Angeles ha acquistà ils dretgs per la commerzialisaziun mundiala dal film «Amur senza fin» che la SSR ha coproducì.